विपक्ष के भारी दबाव के बीच बोले भगवंत मान- 'पंजाबियों, मुझे कुछ समय दो'
भगवंत मान ने प्रदेश की जनता से कहा कि पंजाब को ‘जीवंत पंजाब’ बनाने में जल्दबाजी नहीं होनी चाहिए। मान ने प्रदेशवासियों को आश्वस्त किया कि उनकी समस्याएं सुलझाई जाएंगी, लेकिन ‘‘इसमें कुछ समय लगेगा।’’
चंडीगढ़: पंजाब में चुनाव-पूर्व वादों को पूरा करने को लेकर विपक्ष के भारी दबाव के बीच मुख्यमंत्री भगवंत मान ने प्रदेशवासियों के मसले को सुलझाने के लिए सोमवार को कुछ समय की मांग की। मान ने फेसबुक पोस्ट में कहा, ‘‘पंजाबियों, थोड़ा समय दो।’’ उन्होंने लिखा है, ‘‘थोड़ा धैर्य रखें। ऐसी एक भी चीज नहीं है, जो मुझे याद नहीं।’’ऐसा प्रतीत होता है कि मुख्यमंत्री अपनी पार्टी के चुनावी वादों के बारे में कह रहे हैं। उन्होंने प्रदेश की जनता से कहा कि पंजाब को ‘जीवंत पंजाब’ बनाने में जल्दबाजी नहीं होनी चाहिए। मान ने प्रदेशवासियों को आश्वस्त किया कि उनकी समस्याएं सुलझाई जाएंगी, लेकिन ‘‘इसमें कुछ समय लगेगा।’’आम आदमी पार्टी (AAP) हालिया सम्पन्न विधानसभा चुनाव में 117 में से 92 सीटें जीतकर सत्ता में आई है। पार्टी ने 300 यूनिट तक मुफ्त बिजली और महिलाओं के लिए प्रतिमाह 1000 रुपये देने समेत कई वादे किए थे। राज्य के विपक्षी दल मान-नीत सरकार पर चुनावी वादे पूरे करने का दबाव बना रहे हैं।(इनपुट- एजेंसी)